作者：姚勉
词牌/韵律：沁园春

paragraphs: 鹤发鸦髫，欢捧霞觞，酌丹井泉。
庆湘山峰顶，飞来古佛，剑池洞里，活底神仙。
春雨悭时，千金斗粟，民仰使君为食天。
公知否，只活人阴德，合寿千年。
宝猊香喷沈烟。
环艳翠明红拥寿筵。
最一般奇特，凤雏新贵，斑衣绿绶，光彩相鲜。
帝命师臣，钦哉有子，飞诏看看又月边。
黄封酒，到明年今日，中使传宣。